SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 259

**2022. gada 26. janvārī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Eiropas Komisijas pārstāvniecības Latvijā Politikas departamenta speciāliste **Ingrīda Labsvīra;**
* Ministru prezidenta parlamentārā sekretāre **Evika Siliņa;**
* Veselības ministrijas Juridiskā departamenta direktore **Ilze Šķiņķe**;
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs;**
* Ārlietu ministrijas Konsulārā departamenta direktores vietniece **Gundega Riekstiņa;**
* Tieslietu ministrijas parlamentārā sekretāre **Ilona Kronberga**;
* Tieslietu ministrijas Valststiesību departamenta direktore **Sanita Armagana;**
* Augstākās tiesas priekšsēdētāja padomniece Tieslietu padomes jautājumos **Solvita Harbaceviča;**
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde;**
* Izglītības un zinātnes ministrijas Sporta departamenta direktora vietniece **Anda Mičule;**
* Izglītības un zinātnes ministrijas Juridiskais un nekustamo īpašumu departamenta direktors **Raimonds Kārkliņš;**
* Izglītības un zinātnes ministrijas Juridiskais un nekustamo īpašumu departamenta direktora vietniece **Daiga Dambīte;**
* Kultūras ministrijas valsts sekretāres vietnieks **Uldis Zariņš;**
* Kultūras ministrijas Kultūrpolitikas departamenta Nozaru politikas nodaļasvadītāja **Iluta Treija;**
* Labklājības ministrijas Sociālo pakalpojumu departamenta direktors **Aldis Dūdiņš**;
* Labklājības ministrijas Darba attiecību un darba aizsardzības politikas departaments direktora vietniece **Ineta Vjakse;**
* Iekšlietu ministrijas parlamentārais sekretārs **Mārtiņš Šteins,** Saeimas deputāts**;**
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš;**
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis;**
* Ekonomikas ministrijas Nozaru politikas departamenta direktora vietniece **Dace Butāne**;
* Aizsardzības ministrijas valsts sekretārs **Jānis Garisons;**
* Aizsardzības ministrijas Nodrošinājuma un aizsardzības investīciju politikas departamenta vecākā eksperte **Biruta Kleina;**
* Aizsardzības ministrijas Juridiskā departamenta direktores vietniece **Sanda Vistiņa;**
* Valsts robežsardzes Robežpārbaudes nodaļas galvenais inspektors **Vjačeslavs Cibuļskis;**
* Satiksmes ministrijas Drošības politiku koordinācijas nodaļas vadītājs **Viktors Līpenīts;**
* Zemkopības ministrijas parlamentārais sekretārs **Edgars Kronbergs;**
* Tiesībsarga Sociālo, ekonomisko un kultūras tiesību nodaļas vadītāja **Ineta Rezevska;**
* Valsts darba inspekcijas direktora vietniece **Andra Auziņa;**
* Veselības inspekcijas Sabiedrības veselības departamenta vadītāja **Solvita Muceniece**;
* Latvijas darba devēju konfederācijas Ģenerāldirektores vietniece politikas plānošanas un administratīvajos jautājumos, politikas plānošanas dokumentu eksperte, pārstāve BUSINESSEUROPE **Ilona Kiukucāne;**
* Latvijas Iekšlietu darbinieku arodbiedrības valdes priekšsēdētājs **Armands Augustāns;**
* Saeimas deputāte **Jūlija Stepaņenko;**
* Saeimas deputāte **Karina Sprūde.**

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Ministru kabineta 2021. gada 22. decembra ziņojums par epidemioloģiskās drošības draudiem saistībā ar Covid-19 infekciju.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 12. janvāra rīkojums Nr. 25 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

4. Ministru kabineta 2022. gada 18. janvāra rīkojums Nr. 37 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

5. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Ministru kabineta 2021. gada 22. decembra ziņojums par epidemioloģiskās drošības draudiem saistībā ar Covid-19 infekciju.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 12. janvāra rīkojums Nr. 25 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

4. Ministru kabineta 2022. gada 18. janvāra rīkojums Nr. 37 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

**J.Rancāns** dod vārdu Ministru prezidenta parlamentārai sekretārei E.Siliņai iepazīstināšanai ar aktuālo situāciju, Ministru kabineta 2021. gada 22. decembra ziņojumu par epidemioloģiskās drošības draudiem saistībā ar Covid-19 infekciju, Grozījumiem Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku, Ministru kabineta 2022. gada 12. janvāra rīkojumu Nr. 25 un 2022. gada 18. janvāra rīkojumu Nr. 37 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**E.Siliņa** informē par Ministru kabineta 2021. gada 22. decembra ziņojumu par epidemioloģiskās drošības draudiem saistībā ar Covid-19 infekciju – ziņojums aptver pēdējā periodā pieņemtos MK lēmumus, situācijas aprakstu par Covid infekcijas izplatību, par pāriešanu uz Deltas variantu, situāciju slimnīcās, MK pieņemtos lēmumus par ierobežojumiem, statistikas datus, Omikrona viļņa parādīšanos.

**E.Siliņa** tālāk iepazīstina arī ar būtiskākajiem Grozījumiem Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai" – tās ir trīs galvenās lietas: 1) jāgroza esošo sejas masku un respiratoru lietošanas kārtība (līdz šim varēja lietot medicīniskās maskas vai nemedicīniskos auduma sejas aizsegus); 2) pārslimojušām personām netika piemērota mājas karantīna 6 nedēļu laikā; 3) tika noteikts 14 dienu ilgs mājas karantīnas laiks kontaktpersonām.

Attiecībā uz maskām MK noteica, ka sabiedriskās vietās ir atļauts lietot medicīniskās sejas maskas vai ne zemākas kā FFP2 klases respiratorus bez vārsta, pieļaujot, ka izglītojamie un nodarbinātie izglītības procesā var turpināt nelietot šīs medicīniskās maskas vai respiratorus, ja viņi lieto izglītības iestādē izsniegtos nemedicīniskos sejas aizsegus. Bērni no 7 līdz 12 gadu vecumam arī var lietot izglītības iestādē izsniegtos nemedicīniskos sejas aizsegus, arī sabiedriskajā transportā bērni joprojām drīkst tieši šos pašus skolas iepirktos auduma aizsegus. Izmaiņas ir, ka 1.-3.klašu skolēni mācību procesā iepriekš varēja nelietot maskas, šobrīd ir noteikts, ka pilnībā vakcinētām vai pārslimojušām personām arī ir jālieto šīs sejas maskas, tāpat sabiedrībā, darba vietā, amatierkolektīvā arī ir prasība lietot minētās sejas maskas. Šis regulējums stājās spēkā 25.janvārī.

Iepirkums ir veikts un tiek gaidīta masku izdale personām, kuras pašas nevar atļauties tās nopirkt. Tieši tas pats ir arī attiecībā uz testiem – valsts tos ir iepirkusi (skolās ar paštestiem iet grūti).

Pārslimojušām personām 60 dienu laikā kopš inficēšanās vairs netiek piemērota mājas karantīna (atbilstoši Eiropas prasībām tiek pieņemts, ka 60 dienu laikā persona vairs nevar reinficēties), un papildus ir noteikts, ka šī persona var atgriezties darbā bez rutīnas skrīninga testa, ja viņai nav slimības pazīmju), un viņi arī neveic šos testus 60 dienu laikā. Regulējums domāts, lai mazinātu slogu visām iesaistītajām pusēm, izņemot gadījumus, ja ir kāda īpaša saslimšana. Tas atslogo sistēmu – ja esi izslimojis, tad uz laboratoriju nav jāiet un regulāri skrīningi nav jāveic.

Vēl tiek regulēti gadījumi, kad mācības varētu norisināties attālināti, kad pašam izglītojamam nav noteikta mājas karantīna, no valsts budžeta tiek apmaksāti asistenta pakalpojumi līdz 25 stundām nedēļā (personām ar īpašām vajadzībām pārvietošanās vajadzībām un pašaprūpes veikšanai).

Tāpat ir noteikts, ka kontaktpersonām ir samazināts karantīnas laiks, pilnībā vakcinētām personām mājas karantīnas laiks ir 10 dienas, personām, kas nav pilnībā vakcinētas, saglabājas 14 dienu ilga mājas karantīna. Mājas karantīna var būt noteikta 7 dienas gadījumā, ja ne ātrāk kā 7 dienā pēc pēdējā kontakta ar inficēto personu, ir veikts antigēnu tests vai RNS tests, un tas ir negatīvs.

**E.Siliņa** informē par 12. janvāra rīkojumu – valdība pieņēma lēmumu, ka veicinās balstvakcīnas saņemšanu, un noteica attiecīgus termiņus.

Valdība lēma arī par jau minētajām sejas masku izmaiņām, un vēl lēma par to, ka valstij ir jāiegādājas mazaizsargātajām iedzīvotāju grupām FFP2 respiratorus.

Tāpat valdība piešķīra finansējumu policijas darbiniekiem, pašvaldības policijas darbiniekiem, kā arī robežsardzes amatpersonām par darbu paaugstinātas slodzes apstākļos.

Joprojām ir pagarināts apgrozāmo līdzekļu grants un algu subsīdija pilnībā ierobežotajām uzņēmējdarbības nozarēm, un tā ir pieejama līdz ārkārtējās situācijas beigām.

Panākts, ka slimības pabalstu izmaksā no pirmās saslimšanas dienas.

Lielākā apjomā notiek arī antigēnu paštestu iegāde valstī, lai tos varētu plašāk izmantot un nenoslogot laboratorijas.

Tika samazināts pašizolācijas laiks, kā jau minēts iepriekš.

Noteiktas īpašas prasības skolniekiem, kuri ir saslimuši – pēc 7 dienām var atgriezties skolā, neveicot nekādus laboratorijas testus. Kontaktpersonas var uzreiz iet uz skolu, ja izglītības iestāde organizē izglītības iestādes testus vai paštestus, bet, ja šādas iespējas nav, tad ir jāievēro 10 dienu karantīnas laiks. Pašvaldības ir aicinātas iegādāties šos testus, lai tos izdalītu skolām.

**E.Siliņa** tālāk informē par 18. janvāra rīkojumu – valdība lēma par respiratoru lietošanu publiskajās vietās (ar izņēmumu skolēniem), ar samazinātu laika posmu, kas jāpavada izolācijā atbilstoši Eiropas SPC rekomendācijām.

**J.Feldmane** papildina par testiem izolācijas un mājas karantīnas saīsināšanai – runa nav par paštestiem, bet par laboratorijā veiktu RNS testu vai par profesionāļa (ārstniecības personas vai apmācīta farmaceita) veiktu antigēnu testu. Iznēmums ir, ja karantīna tiek aizvietota ar 7 dienu testēšanu uz vietas izglītības iestādē vai darba vietā (tad tie ir paštesti).

Notiek strauja infekcijas izplatība, kurai gan neseko tikpat strauja ietekme uz slimnīcu noslodzi.

Vakcinācijas aptvere pamazām pieaug. Šobrīd vakcinācija pabeigta vairāk nekā 67% iedzīvotāju, vakcīnas pirmo devu saņēmuši 70%, vakcinācijas aptvere riska grupās (60-79) pārsniedz 80%, balstvakcināciju (50+) ir saņēmuši aptuveni 57% iedzīvotāju.

Lai ar primāro vakcināciju sasniegtu visas riska grupas (tiecās uz 90% aptveres sasniegšanu), tad šobrīd aptuveni 46 500 senioriem būtu jāuzsāk vakcinācija.

J.Perevoščikovs prezentē aktuālos epidemioloģiskos datus (*prezentācijas kopija pievienota pielikumā*). Informē, ka pagājušajā nedēļā novērojams saslimstības pieaugums gandrīz par 100%.

Kumulatīvais testu skaits pieaudzis par 44% dienā, Covid gadījumu skaits – par 99% dienā. IZM skrīnings pieaudzis par 101%, bet rutīnas testu skaits – par 31,9% dienā.

Covid-19 pozitīvo testu īpatsvars pieaudzis līdz 21,9% (pēdējās dienās jau 25%).

Veikto testu struktūra sadalīta 2 daļās – kopējā testu struktūra un pārējā populācijā un izglītības sektorā veiktie skrīninga testi. Izglītības sektorā veiktie testi sastāda 24%, pārējā populācijā – 76%. 15% pozitīvo gadījumu atklāti IZM skrīninga ietvaros, bet 85% – pārējie.

Turpinās iknedēļas skrīninga testi ar apvienotiem paraugiem, kad tiek pārbaudīta visa klase. Sarucis apvienoto paraugu skaits (iemesls iespējams daudz kur noteiktā karantīna). Apvienoto paraugu skaits un pozitīvo testu īpatsvars pieaudzis līdz 9,3% (katrā 10 klasē konstatēta vīrusa klātbūtne).

Pēc apvienotiem paraugiem uz apstiprinošu testēšanu ieradušies bērni – arī sasniegts liels pozitīvo gadījumu īpatsvars (13,9%).

7 dienu kumulatīvie rādītāji par stacionēto pacientu skaitu ir ar pieaugošu tendenci (uzrāda pieaugumu par 22,3% dienā), bet attiecībā pret visiem jaunatklātajiem gadījumiem, šis procents samazinājies no 8% līdz 5%.

Pacienti, kas ārstējas stacionāros – novērojams neliels pieaugums par 13,8%, bet tas ir par 55% mazāks nekā pagājušā pacēluma laikā – oktobra beigās, novembra sākumā.

Pagaidām nav novērojama ne pasliktināšanās, ne uzlabošanās rādītājos par smago Covid pacientu skaitu stacionāros, tas ir stabili nemainīgs.

Pacienti stacionāros sadalīti 2 grupās – 1) pamatdiagnoze – Covid; 2) pamatdiagnoze – cita, bet inficēšanās ar Covid konstatēta vai stacionēšanās laikā vai inficējoties stacionārā (no citiem pacientiem vai medicīnas darbiniekiem). Pacientiem, kuriem pamatdiagnoze – Covid, situācija ir relatīvi stabila – pieaugums pavisam neliels, savukārt pacientiem, kuriem pamatdiagnoze ir cita, novērojams daudz intensīvāks pieaugums. Rezultātā samazinājies īpatsvars pacientiem ar pamatdiagnozi – no 80,6% līdz 65,4%. Tā ir labvēlīga pazīme, kas liecina par to, ka dotajā brīdī situācija stacionāros ir stabila.

Saslimstība vecuma grupās, kuras stacionētas visbiežāk – personas virs 60 gadiem. Tikai vienā vecuma grupā novērojama pieaugoša tendence – 80-89 gadi. Citās grupās stacionēšanās tendence stabila vai novērojams samazinājums.

Smago pacientu īpatsvars ir pietiekami stabils – 12,3%, bet 7 dienu kumulatīvais letālo gadījumu skaits samazinājies par 9,7% (mirstība tomēr pietiekami augsta – vidēji 9 nāves gadījumi dienā). Pozitīvā tendence – tagad pie daudz lielākas saslimstības daudz mazāk pacientu ārstējas stacionāros.

Nav neviena reģiona, kur nebūtu novērojams saslimstības pieaugums, bet vislielākā saslimstība ir Rīgā un Vidzemes reģionā, pēdējā vietā – Latgale.

Omikrona īpatsvars ir sasniedzis 85,7% no visiem pārbaudītajiem paraugiem.

Saslimstības pieaugums novērojams visās vecuma grupās, visstraujāk – bērniem (0-9) un jauniešiem vecumā no 10 līdz 19 gadiem (īpatsvars sasniedzis 43%), tiem seko darbspējas vecuma cilvēki – sociāli aktīvie cilvēki. Vecuma grupās virs 60 gadiem pieaugums ļoti mērens.

Kopējā tendence ES – redzams, ka notiek straujš saslimstības pieaugums, atsevišķās valstīs – samazinājums (Eiropas dienvidos un Lielbritānijā). Pozitīvais ir tas, ka mirstības pieaugums nav novērojams.

Par mūsu references valstīm (Baltijas jūras reģiona valstīm) – saslimstības līmenis ir atšķirīgs, bet kopējā tendence ir pieaugoša ar apmēram vienādu pieauguma intensitāti. Mirstības rādītāji uzrāda stabilu vai lejupejošu tendenci.

Vakcinēto cilvēku īpatsvars visu Covid gadījumu vidū ir samazinājies (57%).

Risks inficēties ar Covid (17.01.-23.01.) bija 1,3 reizes mazāks cilvēkiem ar primāro vakcināciju, 3,0 reizes mazāks cilvēkiem ar primāro vakcināciju un balstvakcināciju. Attiecībā par stacionētajiem cilvēkiem (pacienti ar pamatdiagnozi – Covid) – 2,3 reizes mazāks risks cilvēkiem ar primāro vakcināciju, 10,5 reizes mazāks cilvēkiem ar primāro vakcināciju un balstvakcināciju. Vakcinācijas efekts attiecībā uz mirstību – 2,6 reizes mazāks risks cilvēkiem ar primāro vakcināciju, cilvēkiem ar primāro vakcināciju un balstvakcināciju – nav neviena nāves gadījuma.

Visvairāk saslimstība pieaugusi nevakcinētajiem cilvēkiem, otrajā vietā – cilvēki ar primāro vakcināciju, trešajā – ar balstvakcināciju (pieaugums krietni zemāks).

Jauns rādītājs – atkārtotas inficēšanās gadījumi (reinficēšanās) – to skaits strauji pieaug (vairāk nekā 2 reizes – 7,7% no visiem infekcijas gadījumiem).

7 un 14 dienu kumulatīvo gadījumu skaits uz 100 000 iedzīvotāju – šie rādītāji uzrāda stipri izteiktu pieauguma tendenci (2 reizes pārsniedz iepriekšējā pacēluma laikā sasniegto ar Deltas variantu).

Reproduktivitātes koeficients joprojām ir saglabājies 1,6 (R=1,6) – 100 inficēti cilvēki vīrusu pietiekami ātri nodod vēl 160 cilvēkiem.

Epidemioloģiskās situācijas prognoze – šajā nedēļā sagaidāms 2 reizes lielāks atklāto gadījumu skaits (apmēram 63 494 inficēto).

J.Rancāns pateicas par prezentāciju. Dod vārdu ministriju un citu institūciju pārstāvjiem.

G.Riekstiņai nav komentāru.

S.Vistiņa lūdz atbalstīt rīkojuma grozījumus.

A.Dūdiņš arī lūdz atbalstīt rīkojuma grozījumus.

I.Kronberga tāpat atbalsta rīkojuma grozījumus.

S.Armgana papildina, ka attiecībā uz tieslietu jomu rīkojumā iekļautas papildu virsstundas IeVP, lai pie augstās saslimstības varētu nodrošināt darba nepārtrauktību. Attiecībā uz jurista kvalifikācijas eksāmeniem un tiesnešu eksāmeniem – ir iekļauta norma, lai varētu norīkot papildu darbiniekus uzraudzīt eksāmenu norisi gadījumā, ja kāds no komisijas locekļiem ir saslimis.

A.Drozde lūdz atbalstīt rīkojuma grozījumus.

R.Kārkliņš arī lūdz atbalstīt rīkojuma grozījumus.

U.Zariņš tāpat lūdz atbalstīt rīkojuma grozījumus.

M.Šteins lūdz atbalstīt rīkojuma grozījumus.

D.Brūklītis arī lūdz atbalstīt rīkojuma grozījumus.

V.Līpenīts tāpat lūdz atbalstīt rīkojuma grozījumus.

E.Kronbergs lūdz atbalstīt rīkojuma grozījumus.

A.Zakatistovs arī lūdz atbalstīt rīkojuma grozījumus.

I.Rezevskai iebildumu nav. Informē par saņemtajiem iesniegumiem no bērnu vecākiem attiecībā par antigēnu testu veikšanu no vecāku līdzekļiem – skaidro, ka šāda situācija nedrīkstētu būt, jo tādā gadījumā tā vairs nebūtu bezmaksas izglītība. Tiesībsargs attiecīgi strādā ar ministrijām šajā jautājumā.

*Visi pārstāvji aicina atbalstīt rīkojuma grozījumus.*

J.Rancāns dod vārdu deputātiem.

M.Možvillo interesējas, vai ir vērtēts, cik personas ir izslimojušas Covid bez testu veikšanas un konstatācijas, ka ir notikusi inficēšanās.

J.Perevoščikovs skaidro, ka tas būs iespējams tikai tad, kad būs veikts seroepidemioloģiskais pētījums, kas ir plānots.

M.Možvillo jautā, vai ir izlabotas kļūdas epidemioloģiskajos noteikumos, kuros 6.janvārī bija izņemts laukā 238.punkts, savukārt 238.1 punkts atstāts, kas radīja spekulācijas sociālajos tīklos, ka medicīnas darbinieki var sniegt savus pakalpojumus arī bez sadarbspējīga sertifikāta.

J.Feldmane komentē, ka ir precizēts 238.1 punkts un ir precizētas atsauces.

M.Možvillo vaicā par testēšanas jaudu – šobrīd rindas uz testiem esot nedēļas garumā. Lai saņemtu darba nespējas lapu, ir nepieciešams testa rezultāts. No prezentētā izriet, ka pēc nedēļas šis cilvēks jau varētu būt ar negatīvu testu. Kā tiek risināta šī problēma?

J.Feldmane atbild, ka slodze laboratorijām pieaug, bet tiek samazināts pieprasījums pēc testiem – ir atcelta prasība par ikviena profesionāļa veiktā antigēna testa apstiprināšanu laboratoriski; ir atcelta prasība laboratoriski testēt ikvienu kontaktpersonu. Precizē, ka darba nespējas lapu var saņemt arī bez testa.

M.Možvillo iebilst un apgalvo, ka testa rezultāts tiek prasīts.

J.Feldmane informē, ka viņas rīcībā neesot šādas informācijas no ģimenes ārstiem.

M.Možvillo interesējas par Covid izplatību slimnīcās – iestājoties slimnīcā, ir obligāta prasība ne vēlāk kā 72 stundu laikā veikt Covid testu. Atrodoties slimnīcā 2-3 dienas, 3-4 dienā cilvēkam uzrādās Covid – ir notikusi inficēšanās stacionārā. Kad slimnīcas spēs tikt galā ar Covid izplatību pašās slimnīcās?

J.Feldmane skaidro, ka Covid pakļauj inficēšanās riskam arī tos cilvēkus, kuri atrodas slimnīcās, un tas neesot tikai Latvijā, bet arī citās valstīs ar augstu slimības izplatību. Ārstniecības iestādes dara visu, lai novērstu inficēšanās iespējamības riskus.

M.Možvillo jautā par gaisa kvalitātes mērījumu uzsākšanu sabiedriskās vietās, īpaši skolās – kā veicas ar šo jautājumu?

R.Kārkliņš atbild, ka par gaisa kvalitātes mērītāju iegādi IZM ir noslēgusi līgumu, pašlaik notiek pašvaldību un šo ierīču piegādātāju vienošanās slēgšana par ierīču piegādi – noteiktajos termiņos tās tiks piegādātas un uzstādītas.

M.Možvillo vaicā par masku lietošanas kontroli – kā IeM plāno to nokontrolēt un cik resursus paredzēts izlietot?

M.Šteins informē, ka kontrole tiks veikta savu resursu robežās, zināma atbildība ir arī objektu apsargiem, kas pārbauda cilvēkus pie ieejām.

**M.Možvillo** interesējas par to, kas notiek ar ES apstiprinātajām zālēm Covid ārstēšanai, vai ir iepirktas, kādas, kādā daudzumā un par kādu summu?

**J.Feldmane** atbild, ka minētās zāles iepērk un lieto ārstniecības iestādes. Apsola, ka VM par šo sagatavos rakstisku atbildi.

**M.Možvillo** jautā par OR koda aktivitāti – tas joprojām paliek aktīvs arī tad, ja cilvēkam apstiprināta Covid saslimšana. Kā to plānots risināt?

**J.Feldmane** komentē, ka jāvērtē katrs individuālais gadījums – noteikumi paredz to, ka vakcinācijas sertifikāts tiek apturēts slimošanas laikā (uz 10 dienām).

A.Latkovskis vaicā par tiem bērniem, kuriem no vasaras bija iespēja saņemt vakcīnas, un kuri tagad saslimst, un skolās tiek veikti testi, bet, piemēram, ja tests pozitīvs, un vajadzētu pieteikties uz testu laboratorijā, bet tuvākais laiks ir pēc nedēļas vai vairāk – jautājums ir par sertifikāta derīguma termiņu, ka tik ilgi gaidot, un redzot, cik bieži to izslimo ātri un bez simptomiem, kādā veidā šis skolā veiktais tests varētu tikt atzīts par tādu, kas ir oficiāls slimības apstiprinājums, un tādā gadījumā bērnam nav nepieciešams veikt balstvakcināciju, un sertifikāts tiek pagarināts uz 6 mēnešiem? Kā to risināt?

J.Feldmane atbild, ka bērniem šobrīd nav noteikts vakcinācijas sertifikāta derīguma termiņš. Bērniem pietiek ar primāro vakcināciju. Piekrīt, ka šobrīd ir problēma apstiprināt pārslimošanas faktu, bet tikai dēļ sertifikāta to nevar garantēt. Primāri testēšana ir nepieciešama diagnostikai cilvēkiem, kuriem ir augsts risks, cilvēkiem, kuri ārstējas stacionārā, vai kuriem nepieciešamas specifiskas zāles un ir agrīni jāreaģē. Ja runā par vidējo situāciju – taktika neatšķiras: pamatā ir izolācija un vispārējie pasākumi, kuri tiek veikti arī citu akūtu respiratoru infekciju gadījumā. Tieši testēšanas sertifikātam to nevar garantēt, bet šobrīd garantēta ir balstvakcinācija. Piemēram, ja pieaugušam cilvēkam būs nepieciešams sertifikāts ceļošanai, ko nosaka ES, un viņš nevarēs pierādīt šo pārslimošanas faktu, tad kā iespēja ir balstvakcinācija, ko valsts nodrošina.

A.Latkovskis papildus jautā par jauniešiem, piemēram, 12.klases skolnieks, un ir pozitīvs antigēnu tests – Latvijā sertifikātam nav termiņa, bet kas notiek, ja ir paredzēts sporta turnīrs Igaunijā, viņš tiek vai netiek uz sacensībām, ko nosaka ES regula?

J.Feldmane skaidro, ka ES regula par to runā, ka bērniem līdz 18 gadiem šobrīd nav paredzēta balstvakcinācija, tā tikai tiek rekomendēta gadījumā, ja viņam ir paaugstināts risks.

A.Latkovskis precizē, ka nepieciešams skaidri zināt, kā rīkoties – ja 19-gadīgam vidusskolēnam jādodas uz šīm sacensībām ārpus Latvijas robežām, viņš nav saņēmis balstvakcīnu, ir izslimojis, bet pēc nedēļas vai pusotras laboratorijas tests izrādīsies negatīvs. Kā to sertifikātu vērtēs ārvalsts?

J.Rancāns iesaka risināt šo situāciju, sazinoties ar konkrēto valsti, lai noskaidrotu šīs valsts izvirzītās prasības.

R.Bergmanis papildina, ka jautājums bija par to, ja bērns notestēts ar antigēnu testu, vai viņam var piešķirt pārslimošanas sertifikātu, kas viņam ļautu doties automātiski uz jebkuru valsti.

J.Feldmane komentē, ka pārslimošanas sertifikātu nevar piešķirt, pamatojoties uz veiktu antigēnu testu.

R.Bergmanis ierosina padomāt, ka varētu tomēr uz tiem pamatoties, lai nevakcinētie bērni saņemtu sertifikātu.

Jautā par grozījumiem attiecībā par virsstundām – kādēļ nav pieminēta AM?

S.Vistiņa informē, ka AM sevi redz sadaļā, kas runā par izņēmumiem inficētām personām un kontaktpersonām, kas veic kritiski svarīgas funkcijas sabiedrībai zem drošības sektora, līdz ar to ir gatavi iespēju robežās piemērot šīs normas, lai karavīri un citu nozaru amatpersonas maksimāli efektīvi varētu turpināt pildīt pienākumus, tādējādi nodrošinot funkciju nepārtrauktību. Attiecībā uz virsstundu darbu – dienestā esošām personām, kas ir karavīri un zemessargi, tādu ierobežojumu nav – ir normas, kas paredz kompensāciju.

R.Bergmanis vaicā par skolās izsniegto masku lietošanu – vai tās drīkst lietot sabiedriskajā transportā? Lielākā saslimstība novērojama bērnu un jauniešu vidū, tad kāpēc tieši šeit ir atstātas auduma maskas? Vai nesaredz pretrunu?

J.Feldmane skaidro, ka riski, protams, pastāv. Šis ir kompromisa variants – nebūtu saprātīgi skolām lietot vairākas maskas. Neviens speciālists nenoliedz higiēnisko masku kvalitāti un efektivitāti – lielākā problēma, ka šīs maskas nav standartizētas. Skolās izsniegtajām maskām ir stingri izstrādāta specifikācija, līdz ar to tās ir pielīdzināmas noteiktai standartizācijai. Līdz 18 gadu vecumam šo masku drīkst lietot sabiedriskajā transportā.

R.Bergmanis tālāk jautā par vecākā gadagājuma cilvēkiem (90+) – ir vakcinēti tikai 50%. Ja nerealizēsies uzstādījums par 90% aptveres sasniegšanu, vai šis uzstādījums joprojām tiks saglabāts?

J.Feldmane komentē, ka šis mērķis par 90% aptveres sasniegšanu šajā riska grupā tiks saglabāts, bet tas nav pašmērķis. Galvenais mērķis – novērst kritisku Covid ietekmi uz sabiedrību, uz slimnīcu kapacitāti.

R.Bergmanis interesējas un ierosina atbildi sniegt rakstiski – kurās ES valstīs vēl ir prasības līdzīgi kā mūsu valstī, ka, piemēram, saņemot noteiktus pakalpojumus, ir jāuzrāda gan sertifikāts, gan arī personu apliecinošs dokuments? Kā piemēru min Lietuvu un Igauniju, kur esot nepieciešams tikai noskanēt sertifikāta QR kodu.

J.Rancāns aicina sagatavot rakstisku informāciju par šo jautājumu.

**I.Klementjevs** vaicā: 1) min Beļģijas piemēru – saslimstība ir divreiz augstāka nekā Latvijā, bet noteikumi daudz liberālāki nekā pie mums; 2) par maskām – kādēļ maskas iedzīvotājiem nav pieejamas daudz lētāk (bez PVN); 3) par eksprestestiem – ja nav efektīvi, kādēļ šādus testus iepērk.

**J.Feldmane** atbild: 3) par paštestiem – nevar piekrist, ka tie nav efektīvi. Tos nevar izmantot, lai identificētu, ir vai nav persona inficēta, bet var izmantot, piemēram, mājas apstākļos, lai varētu pārliecināties, ka ir inficēts, un pēc tam doties uz laboratoriju to apstiprināt; 2) par masku lētāku pieejamību – nevar precīzi atbildēt, bet tiek domāts par to, lai maskas būtu pieejamas visiem; 1) par Beļģiju – vakcinācijas aptvere tur jau sen bijusi daudz augstāka nekā Latvijā, jo īpaši, runājot par senioriem.

**J.Rancāns** apkopo uzklausīto informāciju par epidemioloģisko situāciju, aicina atbalstīt minētos Ministru kabineta noteikumus.

*Deputātiem nav iebildumu, komisija pieņem uzklausīto informāciju zināšanai.*

**J.Rancāns** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2022. gada 12. janvāra rīkojumu Nr. 25 un 2022. gada 18. janvāra rīkojumu Nr. 37, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana.*

*Par – 6 (J.Rancāns, E.Šnore, A.Bašķis, A.Latkovskis, M.Šteins, A.Zakatistovs); pret – 2 (I.Klementjevs, M.Možvillo); atturas – nav; nepiedalās balsojumā – 1 (R.Bergmanis).*

*Deputāti* ***atbalsta*** *Ministru kabineta 2022. gada 12. janvāra rīkojumu Nr. 25 un 2022. gada 18. janvāra rīkojumu Nr. 37, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**J.Rancāns** aicina pieteikties, ja kāds vēlas būt referents par lēmuma projektu.

*Deputāti nepiesakās.*

**J.Rancāns** piedāvā I.Klementjeva kandidatūru referentam par lēmuma projektu.

**I.Klementjevs** piekrīt.

*Deputātiem nav iebildumu, referents par lēmuma projektu – I.Klementjevs.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2022. gada 12. janvāra rīkojumu Nr. 25 un 2022. gada 18. janvāra rīkojumu Nr. 37, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””;

- noteikt par referentu par lēmuma projektu I.Klementjevu.

5. Dažādi.

E.Šnore ierosina tuvākajā laikā uzaicināt aizsardzības ministru informēt komisiju par jautājumiem saistībā ar pašlaik aktuālajiem notikumiem – ieroču piegāde Ukrainai, obligātā dienesta ieviešana.

R.Bergmanis pievienojas šim ierosinājumam ar piebildi, ka šai sanāksmei būtu jānotiek citur.

A.Latkovskis piekrīt un arī uzskata, ka tai būtu jābūt slēgtai sēdei.

J.Rancāns apsola padomāt par to, kad to varētu noorganizēt, ņemot vērā esošo noslodzi. Atzīst, ka vispārpieejamā informācija ir gana plaša.

Nobeigumā aicina komisijas deputātus aktīvāk pieteikties ziņot par lēmuma projektiem.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 34 lp.

Sēde pabeigta plkst. 11.50.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore